Stappe kom teen studente ná UJ-ouditorium afbrandDie Universiteit van Johannesburg se 1 000-sitplek-ouditorium wat op 16 Mei 2016 aan die brand gesteek is. Foto: Facebook Die Universiteit van Johannesburg (UJ) sal voortgaan met dissiplinêre stappe teen ŉ groep studente wat na bewering die universiteit se ouditorium op die Aucklandpark-kampus in Mei aan die brand gesteek het. Maroela Media het vroeër berig ongeveer R100 miljoen skade is aangerig nadat die 1 000-sitplek-ouditorium op 16 Mei in die vroeë oggendure aan die brand gesteek is. Rekenaarlaboratoriums, waarin toerusting was om beroepsleiding aan studente en voornemende studente te gee, is ook in die brand verwoes. Die universiteit het Vrydag in ŉ verklaring gesê hy het saam met lede van die polisie, die Valke en forensiese ondersoekbeamptes gewerk om die skuldiges te identifiseer wat vir die brand verantwoordelik was. Foto: Facebook “In die lig van die uiters ernstige aard van hierdie voorval, voel die universiteit dit nie gepas om dissiplinêre stappe uit te stel tot die strafregtelike proses afgehandel is nie. Dit is ook nie in die belang van die universiteit en sy belanghebbendes om hierdie studente toe te laat om verder op die kampus te bly totdat die strafregtelike proses teen hulle begin nie,” lui die verklaring. Die UJ het gesê hy is bewus van sy verantwoordelikheid om nie die staat se saak te benadeel nie en sal daarom nie verdere besonderhede bekendmaak van die bewyse wat hy in sy besit het nie. “Die UJ is ’n plek vir navorsing, innovering, onderwys en leer en moet altyd ŉ plek vir openlike debat wees. Die UJ sal dus die nodige stappe doen om die veiligheid van studente, personeel en die geboue wat die omgewing skep waarin ons moet studeer, leer en werk, te beskerm.”